Ma aangekla ná trein dogter (8) doodryJerry Dryer, Fresno se polisiehoof, spreek die media toe oor die inhegtenisneming van Joy Collins. Foto: Instagram via Fresno Police ŉ 44-jarige ma van Kalifornië in die VSA staan tereg op aanklagte van kinderverwaarlosing nadat haar agtjarige dogter dood is toe sy Maandag in die stad Fresno onder ŉ trein ingekruip en die trein bo-oor haar gery het. Jerry Dryer, Fresno se polisiehoof, sê Joy Collins het haar dogter en negejarige seun aangemoedig om onder die luierende trein deur te kruip sodat hulle nie hul bus huis toe sou mis nie. Die seuntjie het glo dadelik deurgekruip, maar die meisie was bang om dit te doen. Collins het haar dogter aangemoedig om onder die Burlington Northern Santa Fe-vragtrein in te klim. Die oomblik toe sy onder die trein was, het die trein geruk en vorentoe beweeg en die dogtertjie is onder die wiele vasgevang. Sy is ŉ ent saamgesleep met Collins wat desperaat agterna gehardloop het. Die Fresno Bee berig Collins het haar dogter onder die trein uitgetrek, maar sy het op die toneel aan haar veelvuldige beserings beswyk. Dryer het gesê polisiebeamptes het bepaal Collins was nalatig op grond van verklarings deur ooggetuies, die feit dat dit donker was toe die voorval gebeur het en die feit dat die dogtertjie uit die staanspoor huiwerig was om haar ma se opdrag uit te voer. The Daily Mail het die kind as Joyanna Harris geïdentifiseer. Volgens die nuusagentskap was dit nie die eerste keer wat Collins haar kinders opdrag gegee het om so onder deur ŉ trein te kruip nie. Dit is nie tans bekend of Collins ŉ regsverteenwoordiger het nie. Sy sal binnekort in die hof verskyn.